**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 01.10.2024, ora 08.00 – 02.10.2024, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 02.10.2024, ora 07.00**

**RÂURI**

**Debitele au fost** **în general în scădere**, exceptând râurile din Dobrogea şi afluenții aferenți bazinelor inferioare ale Siretului şi Prutului, unde au fost în creştere ca urmare a precipitațiilor căzute în interval și propagării şi doar prin propagare pe cursurile Siretului, Prutului, pe cursurile mijlocii şi inferioare ale Mureşului, Bârladului şi pe cursurile inferioare ale Someşului, Timişului şi ale afluenților Siretului şi Prutului (bazin superior şi mijlociu).

Pe râurile din bazinul hidrografic Vedea şi pe cursurile inferioare ale Jiului, Argeşului şi Ialomiței debitele au fost relativ staționare.

Debitele se situează la valori sub mediile multianuale lunare, cu coeficienți moduli cuprinși între 30-80%, mai mari (în jurul şi peste normalele lunare) pe râurile din bazinele hidrografice: Suceava, Moldova, Bistrița, Trotuș, Putna, bazinul superior al Mureşului, bazinele superioare și mijlocii ale Târnavei Mici, bazinul mijlociu al Oltului, pe cursurile superioare ale Siretului şi Buzăului şi pe râurile din Dobrogea și mai mici (sub 30% din normalele lunare) pe râurile din bazinele hidrografice: Moravița, Caraș, Cerna, Vedea şi pe unele râuri din bazinele inferioare ale Jiului şi Oltului.

În interval s-au situat peste **COTELE DE ATENȚIE** râurile la stațiile hidrometrice: Hamangia - Baia (100)-jud. TL, Corbu – Corbu de Sus (100+22)-jud. CT, Cartal – Pantelimonu de Jos (250+42)-jud. CT şi Agicabul – Cuza Vodă (150+70)-jud. CT;

Se situează peste **COTELE DE ATENȚIE** râurile la stațiile hidrometrice: Casimcea – Cheia (150+128)-jud. CT şi Topolog – Saraiu (350+30)-jud. CT.

În interval s-a emis **o avertizare hidrologică** pentru fenomene imediate.

Este în vigoare **AVERTIZAREA HIDROLOGICĂ** nr. 99 din 01.10.2024.

**Debitele vor fi în scădere,** exceptând cursurile mijlocii şi inferioare ale Siretului şi Prutului şi cursurile inferioare ale Someşului, Mureşului şi Bârladului, unde vor fi în creştere prin propagare.

Pe râurile din bazinul hidrografic Vedea și pe cursurile inferioare ale Jiului, Oltului, Argeşului şi Ialomiței debitele vor fi relativ staționare**.**

**Se menține în vigoare AVERTIZAREA HIDROLOGICĂ nr. 99 din 01.10.2024 până la ora 09:00.**

**DUNĂRE**

**Debitul la intrarea în ţară** (secţiunea Baziaş) în intervalul 01-02.10.2024 **a fost în scădere, având valoarea de 7100 m3/s,** peste media multianuală a lunii **octombrie (3850 m3/s).**

În aval de Porțile de Fier debitele au fost în creștere pe sectoarele Gruia–Calafat și Zimnicea-Tulcea, staționare la Bechet şi ȋn scădere pe sectorul Corabia–Turnu Măgurele.

**Debitul la intrarea în ţară** (secţiunea Baziaş) **va fi în scădere (7000 m3/s).**

În aval de Porțile de Fier debitele vor fi în creștere pe sectoarele Gruia-Calafat și Giurgiu–Tulcea şi relativ staționare pe sectorul Bechet–Zimnicea.

**2.** **Situaţia meteorologică în intervalul 01.10.2024, ora 09.00 –02.10.2024, ora 06.00**

**În ţară** valorile termice au crescut ușor față de intervalul anterior, dar s-au situat în continuare sub normele caracteristice datei. Cerul a fost mai mult senin în vest și sud-vest, dar a prezentat înnorări, local persistente în prima parte a nopții în rest. A plouat în Moldova, cea mai mare parte a Dobrogei și estul Munteniei și izolat la munte. La altitudini de peste 2000 m, în nordul Carpaților Orientali, a mai nins slab în primele ore ale intervalului. Vântul a prezentat intensificări ziua în Moldova, vestul și sud-vestul Olteniei și nordul și estul Munteniei, cu rafale în general de 45...65 km/h, precum și în Dobrogea, cu viteze de peste 70 km/h, în special pe litoral și în zona apropiată. Stratul de zăpadă s-a diminuat, iar la ora 21 măsura pe platformele stațiilor meteorologice până la 3 cm, la altitudini de peste 2000 m în Carpații Meridionali și în nordul Carpaților Orientali. Temperaturile maxime au fost cuprinse între 8 grade la Miercurea Ciuc și Întorsura Buzăului și 22 de grade la Apa Neagră, Craiova, Drăgășani, Slatina, Caracal și Turnu Măgurele, iar la ora 06 se înregistrau valori termice cuprinse între -1 grad la Bozovici și 12 grade la Constanța-dig. Dimineața și mai ales noaptea pe arii restrânse s-a format ceață, cu precădere în centrul țării, unde izolat a fost și brumă.

**Observație:** în intervalul de diagnoză au fost în vigoare 8 mesaje pentru fenomene meteorologice periculoase immediate:

-1 avetizare cod roșu emisă de către SRPV Constanța;

-1 avetizare cod portocaliu emisă de către SRPV Constanța;

-6 atenționări cod galben, 2 emise de către SRPV Timișoara, 2 emise de către SRPV Craiova, 1 emisă de către SRPV Cluj și 1 emisă de către SRPV Sibiu.

**La Bucureşti** vremea s-a încălzit față de ziua precedentă, astfel că valorile termice diurne s-au apropiat de cele normale pentru începutul lunii octombrie. Cerul a fost mai mult noros în prima parte a zilei, apoi s-a degajat treptat. Vântul a suflat slab până la moderat. Temperatura maximă a fost de 20 de grade la Afumați și Băneasa și de 21 de grade la Filaret, iar la ora 6 se înregistrau 6 grade la Băneasa, 8 grade la Afumați și 9 grade la Filaret.

**3. Prognoza meteorologică în intervalul 02.10.2024, ora 09.00-03.10.2024, ora 9.00**

**În ţară** temperaturile vor continua să crească ușor față de ziua precedentă în cea mai mare parte a teritoriului, astfel că se vor apropia de mediile climatologice specifice perioadei. Cerul va fi variabil, dar spre seară și mai ales noaptea, în vestul și nord-vestul teritoriului se va înnora și pe arii restrânse va ploua. Vântul va sufla slab și moderat, cu unele intensificări în sudul Banatului, pe litoral și pe crestele Carpaților Meridionali (rafale în general de 45...55 km/h). Temperaturile maxime se vor încadra între 15 și 23 de grade, iar cele minime între 1 grad în depresiunile Carpaților Orientali și 15 grade în deltă. Dimineața și noaptea izolat se va forma ceață.

**La Bucureşti** vremea va fi frumoasă și normală din punct de vedere termic. Cerul va fi variabil, iar vântul va sufla slab până la moderat. Temperatura maximă va fi de 20...21 de grade, iar cea minimă de 7...9 grade.

***II. CALITATEA APELOR***

**Pe râurile interioare**

**A.B.A. Argeș-Vedea** revine cu informaţii despre fenomenul de mortalitate piscicolă semnalat în data de 21.09.2024 pe râul Argeșel pe sectorul dintre comunele Hârtiești și orașul Mioveni. La faţa locului s-au deplasat pentru investigaţii reprezentanţi ai S.G.A. Argeș și G.N.M.-C.J. Argeș, care au constatat o colorație gălbuie a apei. Au fost prelevate 4 probe de apă în data de 21.09.2024 și 3 probe în data de 22.09.2024. Rezultatele analizelor probei de apă prelevate de la cca 100 m în aval de podul Valea lui Topor, com. Hârtiești, în vecinătatea zonei de evacuare de la povarna PF Chiţulescu Constantin Decebal, au evidenţiat depășiri la indicatorii fosfor total și consum chimic de oxigen. Au fost stabilite următoarele **măsuri:**

-blindarea conductei de preaplin de la fosa vidanjabilă (capacitate cca 90 mc) pentru evitarea deversării pe terenul din vecinătate, de unde apele evacuate pot ajunge într-un șanţ din care se pot scurge în râul Argeșel.

-interzicerea evacuării de ape neepurate corespunzător în cursul de apă sau pe terenuri învecinate.

**Proprietarul povarnei a fost sancţionat cu avertisment pentru încălcarea prevederilor Legii Apelor 107/1996.**

Pe fluviul Dunărea și pe Marea Neagră nuau fost semnalate evenimente deosebite.

***III. CALITATEA MEDIULUI***

1. **În domeniul aerului**

**Agenţia Naţională pentru Protecţia Mediului** informează că din rezultatele analizelor efectuate în data de 30.09.2024 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon) și ale mediei zilnice de 50 µg/m3 pentru PM10 (pulberi în suspensie cu diametrul sub 10 microni)

**2. În domeniul solului şi vegetaţiei**

Nuau fost semnalate evenimente deosebite.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA COMUNICARE**